Il-Ministru għall-Edukazzjoni Evarist Bartolo ħabbar fil-parlament li l-ġenituri jridu uniformijiet tal-iskola li ma jiswewx daqstant flus. Stħarriġ li għamel il-ministeru juri li l-maġġoranza jridu li jżommu l-istess uniformijiet u l-istess ismijiet tal-kulleġġi. Huwa qal li dak li wieġbu l-ġenituri fis- survey dwar jekk il-kulleġġi għandhomx jibqgħu jew le għadu qed jiġi pproċessat. Meta kien qed jitkellem fl-għeluq ta’ diskussjoni ta’ ħames siegħat dwar l-estimi finanzjarji tal-ministeru tiegħu, is-Sur Barolo qal li l-istudenti li jaqbżu s-16-il sena u li ma jkomplux l-iskola huwa ta’ 34 fil-mija u għal dawn qed jiġi mħejji programm apposta. Il-ministeru jinsab f’taħdidiet mal-Università biex isibu metodi ta’ ċertifikazzjoni aħjar  biex is-SEC ma jibqax l-uniku eżami li jistgħu joqgħodu għalih dawk li jkunu għalqu s-16-il sena. Dan qed isir fl-isfond li l-opportunitajiet ta’ xogħol jittieħdu minn varjetà akbar ta’ studenti b’ħiliet differenti li mhux bil-fors jiġu riflessi permezz tal-ezamijiet tas-SEC. Is-Sur Bartolo qal li jeħtieġ bilanċ bejn ħiliet u kwalifiki biex il-korsijiet ma jispiċċawx ma jagħtux studenti li jaqblu mal-opportunitajet tax-xogħol li jkun hawn fis-suq. Huwa saħaq li l-edukazzjoni trid tilqa’ għall-isfidi tax-xogħol tal-lum. Studji li saru u li baqgħu “moħbija” mill-amministrazzjoni preċedenti juru li hemm ħafna studenti li qed jaqgħu lura fil-qari, ix-xjenza u l-matematika. Mill-aħħar eżamijiet tas-SEC jidher li minn 2,893 student eliġibbli, 34 fil-mija ma qagħdux għall-eżami jew ma għaddewx anqas minn suġġett wieħed; 55 fil-mija ma ġabux sitt suġġetti u din hija fiġura għolja ħafna u mhux aċċettabbli, qal. Tenna li ċ-child care centres mhux se jkunu mod kif il-ġenituri jipparkjaw lit-tfal biex imorru jaħdmu. Fl-ewwel snin dawk it-tfal iridu jingħataw is-sisien. Tfal li jkollhom min jistimulawhom jitgħallmu 1,200 kelma u dawk li ma jkellimhom ħadd jitgħallmu ħafna u ħafna inqas. Il-Ministru qal li f’Malta hawn 10,000 barrani li qed jaħdmu jew għax il-Maltin m’għandhomx il-ħiliet għall-impjieg jew għax il-Maltin ma jridux jagħmlu ċertu xogħol.